**Rundtur i Jotunheimen**

Dette er snadder-runden. Med betjente hytter i starten av og slutten på turen, samt en populær selvbetjeningshytte midtveis, er det duket for en real hytte-til-hytte-tur i en sentral del av Jotunheimen.

Blant 2000-metere, grønne vann, isbreer, på godt merkede stier og med trivelige turledere i laget blir dette en tur du får turminner for livet av.

Vertskapene sørger for deilige måltider på koselige hytter, og selvbetjeningshytta Olavsbu, byr på et velholdt proviantlager og et nærmiljø fyllt med alle naturens herligheter. Så må ikke glemme å gratulere Gjendebu med 150 år. 150 år!

Bli med på denne rundturfavoritten!

Program sommerfjellet

**Dag 1 Oppmøte Tyinkrysset eller Fondsbu, 1.061 moh**
Deltakere og turledere møtes ved Fondsbu hytta.

Vi spiser middag sammen og samles i stua for presentasjon og informasjon om dagene framover.

**Dag 2 Fondsbu - Gjendebu (1.000 moh), ca 17 km/6 timer**
Etter en deilig frokost bærer det over mot Gjende, og vi starter med en fin tur langs Bygdin. Etterhvert får vi en god motbakke opp mot Høystakka. På toppen går vi over en flott hengbro over elva. Tenk på de som setter opp slike kunstverk rundt omkring i fjellet - de er kjekke å ha**.**Videre i åpent og lett terreng før det bærer utfor til Gjende og Gjendebu.

Gled dere til å komme ned. Her er det frodig og fargerikt og stor kontrast til høyden dere kommer fra! Kanskje får dere følge med kyrne det siste stykket inn til hytta. Og kanskje har hytta pyntet seg ekstra i sitt 150'ende år.

Middagen idag står vertskapet på Gjendebu for.

**Dag 3 Gjendebu - Olavsbu (selvbetj) 1.440 moh,  ca 16 km/5 timer**
Bruk gjerne god tid på frokosten og en kaffekopp på trappa. Dere har tid til det før dagens etappe til Olavsbu, som går i lett terreng oppover gjennom Veslådalen og videre inn i Raudalen. Olavsbu ligger høyt til fjells og vi ser rett opp på majestetiske topper som Mjølkedalstind, Sjogholstind og Raudalseggen. Kanskje noen blir fristet til å ta et bad i elva før middag?

På Olavsbu er kvelden og kjøkkenet er deres!

**Dag 4 Olavsbu - Fondsbu,  ca 15 km/5-6 timer**
Vi inntar en selvkomponert frokost før vi pakker sekken og starter på dagens mektige tur. Siste etappe ned Mjølkedøla vil dere garantert la dere imponere av den vakre elvedalen med utsikt utover Bygdin. Men husk å  snu dere en gang til før dere starter nedstigningen til Bygdin. Tindene og breene bak dere er verdt et siste blikk.

Nå er ringen sluttet, og vi unner oss en deilig avslutningsmiddag og kveld med turgjengen på Fondsbu

**Dag 5 Hjemreise**
Alltid godt å spise frokost med fjellutsikt! Bruk god tid på den. Etter frokost pakker vi oss ut av Fondsbu og vi takker  for turfølget.

*Med forbehold om endring i programmet!*
*Alle tidsberegninger er gjort ut i fra en gjennomsnittsfart på ca 3 km/ t. Vær obs på at pauser, vær- og føreforhold, ol. ikke er innberegnet i tid brukt på turen.*

Passer turen for meg?

[**Gradering av turen**](https://www.dntoslo.no/graderingfellesturer/?_ga=2.102559553.1722663461.1597219238-178846397.1568365236)**: Rød**

Sommerfjellet er vakkert, men selv den enkleste fotturen kan bli krevende med utfordrende vær. Med riktig og godt utstyr er det oftest disse turene man husker best og som gir godt samhold og gode historier.  Pakk sekken riktig og smart.